CELEX: 
Language: el
Date: 2020-12-18 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση της οδηγίας (ΕΕ) 2018/1972 του Ευρωπαϊκού Κοινοβουλίου και του Συμβουλίου με τον καθορισμό ενιαίου μέγιστου τέλους τερματισμού κλήσεων κινητής τηλεφωνίας σε επίπεδο Ένωσης και ενιαίου μέγιστου τέλους τερματισμού κλήσεων σταθερής τηλεφωνίας σε επίπεδο Ένωσης

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Νομική βάση και στόχος της προτεινόμενης ενέργειας
            
            
               Ο παρών κατ᾽ εξουσιοδότηση κανονισμός καθορίζει ενιαίο μέγιστο τέλος τερματισμού κλήσεων κινητής τηλεφωνίας σε επίπεδο Ένωσης και ενιαίο μέγιστο τέλος τερματισμού κλήσεων σταθερής τηλεφωνίας σε επίπεδο Ένωσης, τα οποία θα ισχύουν για όλους τους παρόχους υπηρεσιών τερματισμού σταθερών και κινητών επικοινωνιών σε ολόκληρη την Ένωση. Ως τέλη τερματισμού φωνητικών κλήσεων νοούνται τα τέλη χονδρικής που χρεώνουν μεταξύ τους οι φορείς εκμετάλλευσης ηλεκτρονικών επικοινωνιών για τον τερματισμό φωνητικών κλήσεων στα αντίστοιχα δίκτυά τους.
            
            
               Το άρθρο 75 του Ευρωπαϊκού Κώδικα Ηλεκτρονικών Επικοινωνιών
                  1
                (στο εξής: κώδικας) ορίζει ότι η Επιτροπή θα εκδώσει κατ’ εξουσιοδότηση πράξη για τον καθορισμό ενιαίου μέγιστου τέλους τερματισμού κλήσεων κινητής τηλεφωνίας σε επίπεδο Ένωσης και ενιαίου μέγιστου τέλους τερματισμού κλήσεων σταθερής τηλεφωνίας σε επίπεδο Ένωσης έως τις 31 Δεκεμβρίου 2020. Το άρθρο 75 ορίζει ότι για τον καθορισμό των ενιαίων μέγιστων τελών τερματισμού φωνητικών κλήσεων σε επίπεδο Ένωσης, η Επιτροπή πρέπει να τηρεί τις αρχές, τα τεχνικά κριτήρια και τις παραμέτρους που προβλέπονται στο παράρτημα III. Το άρθρο 75 παράγραφος 2 και το άρθρο 75 παράγραφος 3 του Ευρωπαϊκού Κώδικα Ηλεκτρονικών Επικοινωνιών ορίζουν ότι η Επιτροπή θα επανεξετάζει την κατ’ εξουσιοδότηση πράξη ανά πενταετία και θα εκτιμά σε κάθε τέτοια ευκαιρία αν εξακολουθεί να είναι απαραίτητη η επιβολή ενιαίων μέγιστων τελών τερματισμού φωνητικών κλήσεων σε επίπεδο Ένωσης. 
            
            
               Στόχος της εν λόγω κατ’ εξουσιοδότηση πράξης είναι η επίτευξη πλήρους εναρμόνισης των τελών τερματισμού σταθερών επικοινωνιών και των τελών τερματισμού κινητών επικοινωνιών, η οποία θα ενισχύσει την ανάπτυξη της εσωτερικής αγοράς και θα συμβάλει στη σημαντική μείωση των ενδοενωσιακών εμπορικών φραγμών μεταξύ των κρατών μελών. Επιπλέον, δεδομένου ότι οι εθνικές ρυθμιστικές αρχές δεν θα είναι πλέον αρμόδιες για τη ρύθμιση των τελών τερματισμού για τις υπηρεσίες αυτές —καθώς τα εν λόγω τέλη θα ρυθμίζονται σε ενωσιακό επίπεδο— και, ως εκ τούτου, δεν θα είναι πλέον απαραίτητη η δημιουργία μοντέλων κόστους για τον υπολογισμό αποδοτικών τελών και την τακτική επικαιροποίησή τους, η κατ’ εξουσιοδότηση πράξη θα συμβάλει στη σημαντική μείωση της διοικητικής τους επιβάρυνσης. 
            
            
               Γενικό πλαίσιο της κατ’ εξουσιοδότηση πράξης
            
            
               Τα τέλη τερματισμού κινητών επικοινωνιών και τα τέλη τερματισμού σταθερών επικοινωνιών αποτελούν αντικείμενο ρύθμισης στην Ένωση επί περίπου 20 έτη. Η Επιτροπή συμπεριέλαβε τις αγορές τερματισμού κινητών και σταθερών επικοινωνιών στη σύσταση του 2003, η οποία περιέχει κατάλογο των αγορών που επιδέχονται εκ των προτέρων ρύθμιση
                  2
                (στο εξής: σύσταση για τις σχετικές αγορές). Στις μεταγενέστερες συστάσεις για τις σχετικές αγορές που εκδόθηκαν το 2007
                  3
                και το 2014
                  4
               , η Επιτροπή συνέστησε στις εθνικές ρυθμιστικές αρχές να συνεχίσουν να ρυθμίζουν τις εν λόγω αγορές. Επισημαίνεται, ωστόσο, ότι οι αγορές τερματισμού δεν θα συμπεριλαμβάνονται στον κατάλογο των αγορών που επιδέχονται εκ των προτέρων ρύθμιση στη νέα σύσταση για τις σχετικές αγορές, η οποία θα εκδοθεί παράλληλα με τον παρόντα κανονισμό έως τον Δεκέμβριο του 2020, διότι η εφαρμογή των τελών τερματισμού φωνητικών κλήσεων σε επίπεδο Ένωσης που θεσπίζεται με τον παρόντα κανονισμό θα περιορίσει την ικανότητα των φορέων εκμετάλλευσης κινητών και σταθερών επικοινωνιών να καθορίζουν υπερβολικές χρεώσεις τελών τερματισμού. Κατά συνέπεια, οι αγορές τερματισμού δεν θα πληρούν πλέον την τρικριτηριακή δοκιμασία σε ενωσιακό επίπεδο.
            
            
               Το 2009 η Επιτροπή εξέδωσε σύσταση σχετικά με την κανονιστική ρύθμιση των τελών τερματισμού σταθερών και κινητών επικοινωνιών στην Ένωση (στο εξής: σύσταση για τα τέλη τερματισμού)
                  5
               . Στόχος της σύστασης για τα τέλη τερματισμού ήταν να διασφαλίσει την εναρμονισμένη εφαρμογή των υποχρεώσεων ελέγχου τιμών που προβλέπονται στο άρθρο 13 της οδηγίας για την πρόσβαση
                  6
               . Η σύσταση για τα τέλη τερματισμού προέβλεπε κοινή μεθοδολογία για τον υπολογισμό των τελών τερματισμού με γνώμονα το κόστος, η οποία επέτρεπε μόνο την ανάκτηση του κόστους που επιβαρύνει έναν αποδοτικό φορέα εκμετάλλευσης (το λεγόμενο μοντέλο «γνήσιου μακροπρόθεσμου οριακού κόστους από τα κάτω προς τα επάνω», στο εξής: γνήσιο BU-LRIC
                  7
               ). Μια έκθεση αξιολόγησης
                  8
                όσον αφορά τη σύσταση για τα τέλη τερματισμού, η οποία δημοσιεύτηκε το 2018, κατέληξε στο συμπέρασμα ότι εξακολουθούν να υφίστανται αποκλίσεις ως προς το επίπεδο των τελών τερματισμού στην Ένωση, οι οποίες είναι επιζήμιες για την προώθηση της εσωτερικής αγοράς, προκαλούν στρέβλωση του ανταγωνισμού και υπονομεύουν την προβλεψιμότητα της κανονιστικής ρύθμισης και της ασφάλειας δικαίου εντός της Ένωσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               
                     9
                  Ανοικτή δημόσια διαβούλευση 
            
            
               Το άρθρο 75 του κώδικα ορίζει ότι τα ενιαία μέγιστα τέλη τερματισμού σε επίπεδο Ένωσης επιβάλλονται σε «οποιονδήποτε πάροχο υπηρεσιών τερματισμού κλήσεων κινητής τηλεφωνίας ή τερματισμού κλήσεων σταθερής τηλεφωνίας» στην Ένωση και καθορίζει στο σχετικό παράρτημα τις αρχές, τα κριτήρια και τις παραμέτρους που θα πρέπει να τηρεί η Επιτροπή για τον καθορισμό τους. Ωστόσο, αφήνει στην κατ’ εξουσιοδότηση πράξη ορισμένες πτυχές της εφαρμογής των ενιαίων μέγιστων τελών τερματισμού φωνητικών κλήσεων σε επίπεδο Ένωσης, όπως, για παράδειγμα, οι ακριβείς ορισμοί των υπηρεσιών για τις οποίες θα ισχύει ή η χρήση της μεταβατικής περιόδου ώστε να είναι δυνατές πιθανές προσαρμογές στα κράτη μέλη, όπου απαιτείται, με βάση τα τέλη που επιβάλλονταν προηγουμένως.
            
            
               Στο πλαίσιο της διαβούλευσης ζητήθηκαν οι απόψεις των παρόχων δικτύων και υπηρεσιών ηλεκτρονικών επικοινωνιών, των εθνικών ρυθμιστικών αρχών, του Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες (BEREC), καθώς και άλλων ενδιαφερομένων, όπως κρατικές αρχές και βιομηχανικές ενώσεις, ενώσεις καταναλωτών, ομάδες προβληματισμού, πανεπιστημιακοί, δικηγορικές εταιρείες, γραφεία παροχής συμβουλευτικών υπηρεσιών και πολίτες. 
            
            
               Η διαβούλευση διήρκεσε 12 εβδομάδες, από τις 26 Ιουλίου έως τις 8 Νοεμβρίου 2019, και πραγματοποιήθηκε μέσω ενός ερωτηματολογίου που ήταν διαθέσιμο στη δικτυακή πύλη της Ευρωπαϊκής Επιτροπής για τις δημόσιες διαβουλεύσεις. Στόχος της διαβούλευσης ήταν η συγκέντρωση παρατηρήσεων και σχολίων σχετικά με τις πτυχές εφαρμογής του ενιαίου μέγιστου τέλους τερματισμού φωνητικών κλήσεων σε επίπεδο Ένωσης, προκειμένου να διασφαλιστεί η συνεπής, προβλέψιμη, αποδοτική και διαφανής εφαρμογή. Η διαβούλευση περιλάμβανε τεχνικά ερωτήματα κυρίως προς τους ενδιαφερομένους με σημαντική εμπειρία στην αγορά, όπως οι εθνικές ρυθμιστικές αρχές, ο BEREC, βιομηχανικές ενώσεις και ενώσεις καταναλωτών, καθώς και φορείς εκμετάλλευσης. Περιλάμβανε επίσης περαιτέρω ερωτήματα σχετικά με την εφαρμογή, όσον αφορά, π.χ., την ανάγκη θέσπισης μεταβατικής περιόδου στα διάφορα κράτη μέλη, την ανάγκη επιβολής μη τιμολογιακών υποχρεώσεων ή τον βέλτιστο τρόπο επίτευξης οικονομικά αποδοτικών ενιαίων μέγιστων τελών τερματισμού φωνητικών κλήσεων σε επίπεδο Ένωσης με την πάροδο του χρόνου.
            
            
               Η διαβούλευση πραγματοποιήθηκε με τη συμμετοχή 68 συμμετεχόντων, μεταξύ των οποίων 32 εταιρείες (κυρίως φορείς εκμετάλλευσης), έξι ενώσεις επιχειρήσεων, 19 πολίτες της ΕΕ, ένας πολίτης τρίτης χώρας, εννέα δημόσιες αρχές (εθνικές ρυθμιστικές αρχές, υπουργεία και ο BEREC) και μία μη κυβερνητική οργάνωση. Οι απαντήσεις προήλθαν από 22 κράτη μέλη. Στο ερωτηματολόγιο απάντησαν τρεις εταιρείες εκτός του Ευρωπαϊκού Οικονομικού Χώρου (ΕΟΧ). Ορισμένοι συμμετέχοντες που έχουν την έδρα τους στην ΕΕ ελέγχονται επί του παρόντος από μετόχους που προέρχονται από τρίτες χώρες. Ορισμένες απαντήσεις προήλθαν από θυγατρικές του ίδιου οικονομικού ομίλου. 
            
            
               Διαβούλευση με τα κράτη μέλη (ομάδα εμπειρογνωμόνων) 
            
            
               Η άτυπη ομάδα εμπειρογνωμόνων για τα τέλη τερματισμού φωνητικών κλήσεων στην ΕΕ συγκροτήθηκε στις 6 Νοεμβρίου 2019 με σκοπό να επικουρεί την Επιτροπή στο έργο της κατά την προετοιμασία της κατ’ εξουσιοδότηση πράξης για τον καθορισμό των ενιαίων μέγιστων τελών φωνητικών κλήσεων σε επίπεδο Ένωσης. Η πρώτη συνεδρίαση της ομάδας εμπειρογνωμόνων, η οποία απαρτίζεται από εκπροσώπους των εθνικών ρυθμιστικών αρχών, πραγματοποιήθηκε στις 10 Φεβρουαρίου 2020 στις Βρυξέλλες
                  10
               . Εκπροσωπήθηκαν τα ακόλουθα κράτη μέλη: Αυστρία, Βέλγιο, Βουλγαρία, Γαλλία, Ιρλανδία, Ιταλία, Κάτω Χώρες, Κροατία, Κύπρος, Λιθουανία, Μάλτα, Ουγγαρία, Πολωνία, Πορτογαλία, Ρουμανία, Σλοβενία, Σουηδία, Τσεχία και Φινλανδία. Στη συνεδρίαση συζητήθηκαν τα ακόλουθα θέματα: ορισμός των υπηρεσιών τερματισμού, των υβριδικών υπηρεσιών, της περιόδου σταδιακής μείωσης και της μεταβατικής περιόδου, των κλήσεων που προέρχονται από αριθμούς τρίτων χωρών και των μη τιμολογιακών υποχρεώσεων. Σε συνέχεια της συνεδρίασης, 18 μέλη υπέβαλαν γραπτή απάντηση στον κατάλογο των ερωτήσεων που έλαβαν μετά τη λήξη της συνεδρίασης. 
            
            
               Η δεύτερη συνεδρίαση της ομάδας εμπειρογνωμόνων πραγματοποιήθηκε μέσω τηλεδιάσκεψης στις 11 Σεπτεμβρίου 2020
                  11
               . Εκπροσωπήθηκαν τα ακόλουθα κράτη μέλη: Αυστρία, Βέλγιο, Βουλγαρία, Γαλλία, Γερμανία, Δανία, Ελλάδα, Ιρλανδία, Ισπανία, Ιταλία, Κροατία, Κύπρος, Λετονία, Λιθουανία, Λουξεμβούργο, Μάλτα, Ουγγαρία, Πολωνία, Πορτογαλία, Ρουμανία, Σλοβακία, Σλοβενία, Σουηδία, Τσεχία και Φινλανδία. Η ομάδα συζήτησε το σχέδιο της κατ’ εξουσιοδότηση πράξης και το συνοδευτικό έγγραφο εργασίας, το οποίο διέθεσαν οι υπηρεσίες της Επιτροπής, ειδικότερα ως προς τις ακόλουθες πτυχές: συμπερίληψη των συναφών ευκολιών στον ορισμό των υπηρεσιών τερματισμού, μεταχείριση των κλήσεων προς μη γεωγραφικούς αριθμούς, εκτός των αριθμών κινητής τηλεφωνίας, τα κριτήρια για τη συμπερίληψη των κλήσεων που προέρχονται από αριθμούς τρίτων χωρών στο πεδίο εφαρμογής της κατ’ εξουσιοδότηση πράξης και η εφαρμογή των ενιαίων μέγιστων τελών τερματισμού κλήσεων σταθερής και κινητής τηλεφωνίας σε επίπεδο Ένωσης. Σε συνέχεια της συνεδρίασης, 12 μέλη υπέβαλαν γραπτές παρατηρήσεις συνοψίζοντας ή αναλύοντας τις παρατηρήσεις και τα σχόλια που αναφέρθηκαν στη συνεδρίαση.
            
            
               Στις 11 Νοεμβρίου 2020 κοινοποιήθηκαν στην ομάδα εμπειρογνωμόνων τα αναθεωρημένα σχέδια της κατ’ εξουσιοδότηση πράξης και του εγγράφου εργασίας των υπηρεσιών της Επιτροπής. Διάφορα μέλη υπέβαλαν παρατηρήσεις έως τις 18 Νοεμβρίου και τα τελικά σχέδια κοινοποιήθηκαν στην ομάδα εμπειρογνωμόνων στις 7 Δεκεμβρίου 2020.
            
         
         
            
               Γνώμη του BEREC
            
            
               Ο BEREC γνωμοδότησε σχετικά με το σχέδιο της κατ’ εξουσιοδότηση πράξης (το οποίο υποβλήθηκε στις 29 Ιουλίου 2020 από κοινού με το συνοδευτικό έγγραφο εργασίας των υπηρεσιών της Επιτροπής) στις 15 Οκτωβρίου 2020.
            
            
               Ο BEREC συμφώνησε ως προς τον προτεινόμενο ορισμό των υπηρεσιών τερματισμού με βάση τον καλούμενο αριθμό και πρότεινε στην κατ’ εξουσιοδότηση πράξη να διευκρινίζεται ότι οι «κλήσεις οι οποίες προέρχονται και τερματίζονται στην Ένωση» θα πρέπει να αφορούν κλήσεις από και προς αριθμούς που περιλαμβάνονται στα εθνικά σχέδια αριθμοδότησης των κρατών μελών και όχι τη φυσική τοποθεσία του καλούντος ή του καλούμενου. 
            
            
               Ο BEREC έκρινε ότι εάν η Επιτροπή διατηρήσει τις συναφείς ευκολίες στον ορισμό των υπηρεσιών τερματισμού, και δεδομένου ότι αυτές δεν περιλαμβάνονταν ρητά στο μοντέλο κόστους, η Επιτροπή θα πρέπει να διασφαλίσει ότι το κόστος τους καλύπτεται από το περιθώριο ασφαλείας που προστίθεται στα αποτελέσματα του μοντέλου κόστους, ώστε να εξασφαλιστεί η ανάκτησή του. 
            
            
               Όσον αφορά τη συμπερίληψη άλλων μη γεωγραφικών αριθμών εκτός των αριθμών κινητής τηλεφωνίας στο πεδίο εφαρμογής της κατ’ εξουσιοδότηση πράξης, ο BEREC έκρινε ότι η συμπερίληψή τους δεν δικαιολογείται, διότι οι κλήσεις προς τα περισσότερα από αυτά τα πεδία αριθμοδότησης, ιδίως για τις υπηρεσίες προστιθέμενης αξίας, δεν έχουν χαρακτηριστικά «μονοπωλίου στην αγορά τερματισμού» και, επομένως, δεν θα μπορούσε να δικαιολογηθεί η ρύθμιση των τελών. Για ορισμένους άλλους μη γεωγραφικούς αριθμούς, όπως εκείνοι που αφορούν σταθερές νομαδικές υπηρεσίες ή την πρόσβαση σε υπηρεσίες έκτακτης ανάγκης, ο BEREC συμφώνησε ότι η ρύθμιση των τιμών μπορεί, παρ’ όλα αυτά, να δικαιολογείται.
            
            
               Ο BEREC συμφώνησε ως προς το επίπεδο των ενιαίων μέγιστων τελών τερματισμού σε επίπεδο Ένωσης και ως προς τον προτεινόμενο μηχανισμό εφαρμογής (περίοδος σταδιακής μείωσης για τις κινητές επικοινωνίες, μεταβατική περίοδος για τις σταθερές επικοινωνίες).
            
            
               Ο BEREC τάχθηκε επίσης υπέρ της διάταξης σχετικά με τη συμπερίληψη όλων των εισερχόμενων κλήσεων από τρίτες χώρες με ισοδύναμα τέλη προς τα τέλη τερματισμού σε επίπεδο Ένωσης στο πεδίο εφαρμογής της κατ’ εξουσιοδότηση πράξης, μολονότι, όπως επισήμανε, τίθενται ζητήματα εφαρμογής τα οποία θα μπορούσαν να παρακωλύσουν σε μεγάλο βαθμό την ευρεία εφαρμογή του εν λόγω άρθρου, όπως η παροχή επαληθεύσιμων πληροφοριών σχετικά με τα τέλη τερματισμού που εφαρμόζονται σε τρίτες χώρες. 
            
            
               Τέλος, ο BEREC τόνισε ότι τα μη τιμολογιακά διορθωτικά μέτρα εξακολουθούν να είναι απαραίτητα προκειμένου να διασφαλίζεται αποτελεσματικός ανταγωνισμός στις αγορές που αφορούν μεταγενέστερα στάδια των αγορών τερματισμού, καθώς και ότι η Επιτροπή είναι απαραίτητο να λάβει υπόψη τα πλέον πρόσφατα γνωστά τέλη που εφαρμόζονταν σε όλα τα κράτη μέλη πριν από την έναρξη ισχύος της κατ’ εξουσιοδότηση πράξης.
            
            
               Το άρθρο 75 του κώδικα ορίζει ότι η Επιτροπή πρέπει να λάβει ιδιαιτέρως υπόψη τη γνώμη του BEREC.
            
            
               Παρατηρήσεις και σχόλια στον ιστότοπο «Πείτε την άποψή σας!»
            
            
               Από τις 25 Αυγούστου έως τις 22 Σεπτεμβρίου 2020, τα ενδιαφερόμενα μέρη κλήθηκαν να υποβάλουν παρατηρήσεις και σχόλια σχετικά με το σχέδιο της κατ’ εξουσιοδότηση πράξης που δημοσιεύτηκε στον ιστότοπο της Επιτροπής «Πείτε την άποψή σας!». Παραλήφθηκαν 49 απαντήσεις: 29 από φορείς εκμετάλλευσης, 12 από βιομηχανικές ενώσεις, 2 από εθνικές ρυθμιστικές αρχές (UKE, NMHH), 1 από το Ομοσπονδιακό Υπουργείο Οικονομικών Υποθέσεων και Ενέργειας της Γερμανίας και 5 από πολίτες (ανώνυμα). Ορισμένες επιχειρήσεις υπέβαλαν περισσότερες από μία απαντήσεις (π.χ. η O2 CZ και η O2 SK). Όλες οι απαντήσεις είναι προσβάσιμες στο κοινό
                  12
               .
            
            
               Οι μεγάλοι φορείς εκμετάλλευσης ζητούν εν γένει υψηλότερα τέλη και μεγαλύτερης διάρκειας περίοδο σταδιακής μείωσης, ενώ ορισμένοι από αυτούς ασκούν κριτική ως προς το υποκείμενο μοντέλο κόστους και επικαλούνται το δυσμενές επενδυτικό κλίμα και τις οικονομικές επιπτώσεις της πανδημίας COVID-19. Οι εναλλακτικοί φορείς εκμετάλλευσης και οι φορείς εκμετάλλευσης εικονικού δικτύου κινητής τηλεφωνίας τάσσονται σθεναρά υπέρ των προτεινόμενων τελών. Οι φορείς εκμετάλλευσης σταθερής τηλεφωνίας, ειδικότερα σε κράτη μέλη με υψηλά τέλη τερματισμού σταθερών επικοινωνιών, ζητούν να θεσπιστούν υψηλότερα τέλη τερματισμού. Η ουγγρική εθνική ρυθμιστική αρχή τάσσεται κατά γενικό κανόνα υπέρ του σχεδίου της κατ’ εξουσιοδότηση πράξης, αλλά ζητεί ορισμένες διευκρινίσεις, ενώ η πολωνική εθνική ρυθμιστική αρχή τονίζει κυρίως την ανάγκη να προβλεφθεί περίοδος προσαρμογής μεγαλύτερης διάρκειας. Το Ομοσπονδιακό Υπουργείο Οικονομικών Υποθέσεων και Ενέργειας της Γερμανίας ζητεί, υπό το πρίσμα της κατάστασης της νόσου COVID-19, να επανεξεταστεί το μοντέλο κόστους και να προβλεφθεί περίοδος εφαρμογής μεγαλύτερης διάρκειας.
            
            
               Διαβούλευση σχετικά με το μοντέλο κόστους
            
            
               Λαμβανομένων υπόψη των ιδιαίτερων χαρακτηριστικών των αγορών τερματισμού φωνητικών κλήσεων, ο κώδικας επιβάλλει τον υπολογισμό του κόστους των υπηρεσιών τερματισμού με βάση τη μεθοδολογία του μελλοντικού μακροπρόθεσμου οριακού κόστους (LRIC). Τα μοντέλα LRIC περιλαμβάνουν μόνο τις δαπάνες που οφείλονται σε καθορισμένη πρόσθετη παροχή. Κατά την εφαρμογή μεθόδου οριακού κόστους λαμβάνονται υπόψη μόνον αποδοτικές δαπάνες που δεν θα προέκυπταν εάν δεν παρεχόταν πλέον η υπηρεσία που συνεπάγεται την πρόσθετη παροχή (δηλαδή το κόστος που θα μπορούσε να αποφευχθεί). Με τον τρόπο αυτόν προάγεται η αποδοτική παραγωγή και κατανάλωση και ελαχιστοποιούνται δυνητικές στρεβλώσεις του ανταγωνισμού. 
            
            
               Προκειμένου να αξιολογηθεί το κόστος παροχής υπηρεσιών τερματισμού χονδρικής στην Ένωση για τους σκοπούς της κατ’ εξουσιοδότηση πράξης και σύμφωνα με τις απαιτήσεις που καθορίζονται ειδικά στο παράρτημα III του κώδικα, οι υπηρεσίες της Επιτροπής ανέθεσαν σε εξωτερικό σύμβουλο την εκπόνηση δύο ανεξάρτητων μελετών κόστους: μία για κινητά
                  13
                και μία για σταθερά
                  14
                δίκτυα. Στόχος ήταν η δημιουργία δύο χωριστών μοντέλων κόστους για την εκτίμηση του κόστους χονδρικής που αφορά την παροχή υπηρεσιών τερματισμού κινητών και σταθερών επικοινωνιών αντίστοιχα. 
            
            
               Η δημιουργία του μοντέλου κόστους για τα κινητά δίκτυα διήρκεσε από τα μέσα Μαρτίου του 2018 έως τα μέσα Ιουλίου του 2019, ενώ για τα σταθερά δίκτυα από τον Σεπτέμβριο του 2018 έως τον Νοέμβριο του 2019. Στο πλαίσιο των μελετών δημιουργήθηκαν 28 μοντέλα με παρόμοια δομή, τα οποία βασίστηκαν σε ανά χώρα δεδομένα ανάλογα με την περίπτωση, ώστε να διευκολυνθεί στον μέγιστο δυνατό βαθμό η εκτίμηση του σχετικού κόστους χονδρικής των κινητών/σταθερών δικτύων σε καθεμία από τις χώρες για τις οποίες δημιουργήθηκαν
                  15
               . Τα μοντέλα βασίστηκαν σε ανά χώρα δεδομένα ανάλογα με την περίπτωση και όχι σε μέσους όρους/κοινές τιμές στην ΕΕ/τον ΕΟΧ. Το μοντέλο κόστους για τα κινητά δίκτυα δημοσιεύτηκε στις 24 Ιουλίου 2019 και το μοντέλο κόστους για τα σταθερά δίκτυα στις 26 Νοεμβρίου 2019.
            
            
               Η δημιουργία των μοντέλων κόστους αποτέλεσε αντικείμενο εκτενών διαβουλεύσεων με τις εθνικές ρυθμιστικές αρχές, τους φορείς εκμετάλλευσης και άλλα ενδιαφερόμενα μέρη. Μεταξύ άλλων, πραγματοποιήθηκαν εργαστήρια και διαβουλεύσεις που διοργανώθηκαν καθ’ όλη τη διάρκεια της διαδικασίας. Διαβουλεύσεις με τα ενδιαφερόμενα μέρη πραγματοποιήθηκαν επίσης για τη δομή και το περιεχόμενο της διαδικασίας συλλογής δεδομένων αυτής καθαυτή, ενώ συγκροτήθηκε και διευθύνουσα επιτροπή με τη συμμετοχή εμπειρογνωμόνων από τις εθνικές ρυθμιστικές αρχές και για τα δύο έργα, η οποία συνεδρίαζε τακτικά με τις υπηρεσίες της Επιτροπής και τον σύμβουλο
                  16
               .
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Καταλληλότητα του μέσου
            
            
               Δεδομένου ότι στόχος της κατ’ εξουσιοδότηση πράξης είναι ο καθορισμός ενιαίου μέγιστου τέλους τερματισμού κλήσεων κινητής τηλεφωνίας σε επίπεδο Ένωσης και ενιαίου μέγιστου τέλους τερματισμού κλήσεων σταθερής τηλεφωνίας σε επίπεδο Ένωσης για κάθε πάροχο υπηρεσιών τερματισμού κλήσεων κινητής και σταθερής τηλεφωνίας, το πλέον κατάλληλο μέσο είναι ένας κατ᾽ εξουσιοδότηση κανονισμός, ο οποίος θα ισχύει άμεσα για τους παρόχους υπηρεσιών τερματισμού κλήσεων κινητής και σταθερής τηλεφωνίας. Χάρη στο μέσο αυτό θα αποφευχθούν περιττές καθυστερήσεις στην εφαρμογή, οι οποίες μπορεί να ανακύψουν σε περίπτωση καθυστερήσεων κατά τη θέσπιση των μέτρων μεταφοράς στο εθνικό δίκαιο.
            
         
         
            
               Σύνοψη 
            
            
               Ο κατ᾽ εξουσιοδότηση κανονισμός αποτελείται από τα κύρια στοιχεία που παρατίθενται κατωτέρω.
            
            
               Περιλαμβάνει τους ορισμούς των υπηρεσιών τερματισμού κλήσεων κινητής και σταθερής τηλεφωνίας, στο πλαίσιο των οποίων βασικό στοιχείο της υπηρεσίας τερματισμού είναι ο καλούμενος αριθμός, δηλαδή ο αριθμός που περιλαμβάνεται στα εθνικά σχέδια αριθμοδότησης τα οποία αντιστοιχούν σε κωδικούς χωρών του προτύπου E.164 για τις γεωγραφικές περιοχές που ανήκουν στο έδαφος της Ένωσης. Ο καλούμενος αριθμός αποτελεί επίσης το στοιχείο με βάση το οποίο μια συγκεκριμένη υπηρεσία τερματισμού υπάγεται στην κατηγορία της υπηρεσίας τερματισμού σταθερών επικοινωνιών (για κλήσεις που τερματίζονται σε γεωγραφικούς ή μη γεωγραφικούς αριθμούς, εκτός των αριθμών των υπηρεσιών κινητών επικοινωνιών που λειτουργούν ως «συμβατικές» υπηρεσίες τερματισμού σε περίπτωση μονοπωλίου υπηρεσιών τερματισμού, δηλαδή αριθμοί σταθερών νομαδικών υπηρεσιών και πρόσβασης σε υπηρεσίες έκτακτης ανάγκης) ή της υπηρεσίας τερματισμού κινητών επικοινωνιών (για κλήσεις που τερματίζονται σε αριθμούς κινητής τηλεφωνίας). Οι υπηρεσίες τερματισμού περιλαμβάνουν υπηρεσίες οι οποίες παρέχονται μέσω οιασδήποτε τεχνολογίας χρησιμοποιείται για τον τερματισμό κλήσεων από τον πάροχο υπηρεσιών τερματισμού, ο οποίος υποχρεούται να έχει τον νομικό και τεχνικό έλεγχο του αριθμού και να διασυνδέεται με ένα τουλάχιστον δίκτυο εκτός από το δικό του. Οι υπηρεσίες αυτές δεν περιλαμβάνουν συναφείς ευκολίες, εκτός από τις θύρες διασύνδεσης. Η διαμηχανική (M2M) επικοινωνία δεν περιλαμβάνεται στον ορισμό, διότι οι υπηρεσίες που παρέχονται σε πεδία αριθμοδότησης ειδικά για διαμηχανική επικοινωνία δεν χρησιμοποιούνται για διαπροσωπική επικοινωνία —προϋπόθεση που θα πρέπει να πληρούται για να εμπίπτει στο πεδίο εφαρμογής του παρόντος κανονισμού— αλλά για επικοινωνία μεταξύ μηχανών. 
            
            
               Τα τέλη που καθορίζονται στον παρόντα κανονισμό εφαρμόζονται σε κλήσεις οι οποίες προέρχονται από αριθμό της Ένωσης και τερματίζονται σε αυτόν, δηλαδή έναν αριθμό ο οποίος περιλαμβάνεται στα εθνικά σχέδια αριθμοδότησης που αντιστοιχούν σε κωδικούς χωρών του προτύπου E.164 για τις γεωγραφικές περιοχές που ανήκουν στο έδαφος της Ένωσης. Τα τέλη δεν εφαρμόζονται σε κλήσεις που προέρχονται από αριθμούς τρίτων χωρών (αριθμούς εκτός των αριθμών της Ένωσης), εκτός εάν οι κλήσεις αυτές προέρχονται i) από πάροχο υπηρεσιών τερματισμού τρίτης χώρας ο οποίος, για κλήσεις που προέρχονται από αριθμούς της Ένωσης και τερματίζονται στο δίκτυό του, εφαρμόζει τέλη τερματισμού ίσα ή χαμηλότερα από τα μέγιστα (για κινητά και/ή σταθερά δίκτυα) τέλη τερματισμού που καθορίζονται στην κατ’ εξουσιοδότηση πράξη ή ii) από αριθμό που βρίσκεται στο εθνικό σχέδιο αριθμοδότησης τρίτης χώρας, η οποία παρατίθεται στο παράρτημα του παρόντος κανονισμού, όπου τα τέλη τερματισμού καθορίζονται με βάση τις αρχές ενός μοντέλου κόστους οι οποίες είναι ισοδύναμες με τις αρχές που καθορίζονται στο άρθρο 75 και στο παράρτημα III του κώδικα. 
            
            
               Το τελικό οικονομικά αποδοτικό τέλος τερματισμού φωνητικών κλήσεων βασίζεται στο αποτέλεσμα των μοντέλων κόστους που ανέπτυξε ο σύμβουλος σύμφωνα με τις αρχές, τα κριτήρια και τις παραμέτρους του άρθρου 75 και του παραρτήματος III του κώδικα, λαμβάνοντας ως τιμή αναφοράς τη χώρα με το υψηλότερο κόστος, όπως προκύπτει από το μοντέλο κόστους, συν ένα περιθώριο ασφαλείας, το οποίο επιτρέπει την ανάκτηση κόστους σε όλα τα κράτη μέλη. Τα τελικά οικονομικά αποδοτικά τέλη ανέρχονται σε 0,2 EUR ανά λεπτό για το ενιαίο μέγιστο τέλος τερματισμού κλήσεων κινητής τηλεφωνίας σε επίπεδο Ένωσης και σε 0,07 EUR ανά λεπτό για το ενιαίο μέγιστο τέλος τερματισμού κλήσεων σταθερής τηλεφωνίας σε επίπεδο Ένωσης.
            
            
               Δεδομένου ότι τα ισχύοντα τέλη τερματισμού κλήσεων κινητής τηλεφωνίας είναι κατά μέσο όρο σαφώς υψηλότερα από το οικονομικά αποδοτικό τέλος, ο παρών κανονισμός περιλαμβάνει τριετή περίοδο σταδιακής μείωσης για τη διευκόλυνση της εφαρμογής του οικονομικά αποδοτικού κόστους, κατά τη διάρκεια της οποίας οι πάροχοι από τα κράτη μέλη που υπάγονται σε αυτήν μπορούν να εφαρμόζουν διαφορετικά τέλη από το ενιαίο μέγιστο τέλος τερματισμού κινητών επικοινωνιών σε επίπεδο Ένωσης. Κατά τη διάρκεια της περιόδου σταδιακής μείωσης, τα μέγιστα τέλη τερματισμού κλήσεων κινητής τηλεφωνίας θα ανέρχονται σε 0,7 EUR το 2021, 0,55 EUR το 2022, 0,4 EUR το 2023 και έως το ενιαίο μέγιστο τέλος τερματισμού κλήσεων κινητής τηλεφωνίας σε επίπεδο Ένωσης ύψους 0,2 EUR από το 2024 και εξής. 
            
            
               Σε ορισμένα κράτη μέλη τα ισχύοντα ρυθμιζόμενα μέγιστα τέλη τερματισμού κλήσεων κινητής τηλεφωνίας είναι χαμηλότερα από τα τέλη τερματισμού κλήσεων κινητής τηλεφωνίας που καθορίζονται για τα έτη 2021, 2022 και 2023, ως αποτέλεσμα της σταδιακής μείωσης, και προσεγγίζουν το ενιαίο μέγιστο τέλος τερματισμού κλήσεων κινητής τηλεφωνίας που ισχύει σε ολόκληρη την Ένωση. Προκειμένου να αποφευχθούν ενδεχόμενες αυξήσεις στις τιμές λιανικής στα εν λόγω κράτη μέλη, οι οποίες προκύπτουν από την προσωρινή αύξηση των ρυθμιζόμενων τελών τερματισμού κινητών επικοινωνιών, θα πρέπει να προβλέπεται η δυνατότητα συνέχισης της εφαρμογής των ισχυόντων ρυθμιζόμενων τελών τερματισμού κλήσεων κινητής τηλεφωνίας σε αυτά τα κράτη μέλη έως το έτος κατά το οποίο το μέγιστο τέλος τερματισμού κινητών επικοινωνιών που καθορίζεται στον παρόντα κανονισμό για το συγκεκριμένο έτος ανέρχεται σε επίπεδο ίσο ή χαμηλότερο από τα ισχύοντα τέλη τερματισμού των εν λόγω κρατών μελών για το συγκεκριμένο έτος, εξαιρουμένης της Κύπρου, όπου εφαρμόζεται επί του παρόντος τέλος ύψους 0,17 EUR. Το τέλος τερματισμού κλήσεων κινητής τηλεφωνίας στην Κύπρο μπορεί να αυξηθεί από το ισχύον τέλος ύψους 0,17 EUR στο τελικό αποδοτικό τέλος ύψους 0,2 EUR ήδη από την έναρξη ισχύος του παρόντος κανονισμού το 2021. 
            
            
               Αυτό σημαίνει ότι το 2021 τα μέγιστα τέλη τερματισμού κλήσεων κινητής τηλεφωνίας θα παραμείνουν στο τρέχον επίπεδό τους (εκφρασμένα σε ευρώ για λόγους σύγκρισης) στα εξής κράτη: Σουηδία (0,207 EUR), Πορτογαλία (0,36 EUR), Μάλτα (0,4045 EUR), Ιρλανδία (0,43 EUR), Ουγγαρία (0,474 EUR), Δανία (0,517 EUR), Κάτω Χώρες (0,581 EUR), Κροατία (0,596 EUR), Ελλάδα (0,622 EUR), Ισπανία (0,64 EUR) και Ιταλία (0,67 EUR). Κατά τα επόμενα έτη (2022-2023), το τέλος που ισχύει κατά την περίοδο σταδιακής μείωσης θα αρχίσει να εφαρμόζεται στα εν λόγω κράτη μέλη όταν ανέλθει σε επίπεδο ίσο ή χαμηλότερο από τα ισχύοντα τέλη τερματισμού κινητών επικοινωνιών σε αυτά τα κράτη μέλη. Από το 2024 και εξής, το ενιαίο μέγιστο τέλος τερματισμού κινητών επικοινωνιών ύψους 0,2 EUR θα εφαρμόζεται σε όλα τα κράτη μέλη. 
            
            
               Όσον αφορά τα τέλη τερματισμού κλήσεων σταθερής τηλεφωνίας, ο παρών κανονισμός δεν προβλέπει περίοδο σταδιακής μείωσης, δεδομένου ότι ο ισχύων μέσος όρος των ρυθμιζόμενων τελών τερματισμού σταθερών επικοινωνιών (εξαιρουμένης της Πολωνίας και της Φινλανδίας όπου ισχύουν ακραίες τιμές), προσεγγίζει το τελικό οικονομικά αποδοτικό τέλος. Αντιθέτως, λόγω των σημαντικών διαφορών μεταξύ των ισχυόντων τελών τερματισμού σταθερών επικοινωνιών και του τελικού οικονομικά αποδοτικού τέλους, ο κανονισμός προβλέπει μεταβατική περίοδο κατά τη διάρκεια του 2021. Η μεταβατική περίοδος επιτρέπει τη σταδιακή προσαρμογή στο ενιαίο μέγιστο τέλος τερματισμού κλήσεων σταθερής τηλεφωνίας σε επίπεδο Ένωσης. 
            
            
               Η χορήγηση μεταβατικής περιόδου δικαιολογείται όταν τα ισχύοντα τέλη τερματισμού κλήσεων σταθερής τηλεφωνίας είναι σαφώς υψηλότερα από το ενιαίο μέγιστο τέλος τερματισμού κλήσεων σταθερής τηλεφωνίας σε επίπεδο Ένωσης. Σε όλα τα κράτη μέλη, εκτός από δύο στα οποία τα ισχύοντα τέλη τερματισμού κλήσεων σταθερής τηλεφωνίας υπερβαίνουν τα 0,0875 EUR (το ενιαίο μέγιστο τέλος τερματισμού κλήσεων σταθερής τηλεφωνίας σε επίπεδο Ένωσης συν 25 %), το μέγιστο τέλος τερματισμού κλήσεων σταθερής τηλεφωνίας το 2021 θα πρέπει να είναι ίσο προς τα ισχύοντα τέλη τους μειωμένα κατά 20 %. Στην Πολωνία και τη Φινλανδία, οι οποίες δεν τηρούν μέχρι στιγμής τις αρχές της σύστασης 2009/396/ΕΚ
                  17
                της Επιτροπής και εφαρμόζουν επί του παρόντος πολύ υψηλά τέλη τερματισμού σταθερών επικοινωνιών, μια μείωση κατά 20 % δεν θα αποτελούσε επαρκές βήμα προς την κατεύθυνση του ενιαίου μέγιστου τέλους τερματισμού κλήσεων σταθερής τηλεφωνίας σε επίπεδο Ένωσης. Επομένως, το τέλος που θα εφαρμόζεται στις χώρες αυτές κατά τη μεταβατική περίοδο θα πρέπει να ισούται με το τέλος που εφαρμόζεται στο κράτος μέλος με την υψηλότερη τιμή κατά τη διάρκεια της μεταβατικής περιόδου, εξαιρουμένων των εν λόγω δύο κρατών μελών. Τα προκύπτοντα μεταβατικά τέλη (εκφρασμένα σε ευρώ για λόγους σύγκρισης) είναι τα εξής: Αυστρία (0,089 EUR), Βέλγιο (0,093 EUR), Κροατία (0,075 EUR), Τσεχία (0,099 EUR), Φινλανδία (0,111 EUR), Λετονία (0,076 EUR), Λιθουανία (0,072 EUR), Λουξεμβούργο (0,110 EUR), Κάτω Χώρες (0,111 EUR), Πολωνία (0,111 EUR), Ρουμανία (0,078 EUR) και Σλοβακία (0,078 EUR).
            
            
               Στα κράτη μέλη στα οποία μετά από μείωση κατά 20 % προκύπτει τέλος ίσο ή χαμηλότερο από το τελικό οικονομικά αποδοτικό τέλος ύψους 0,07 EUR δεν είναι απαραίτητη η εφαρμογή μεταβατικού τέλους. Ως εκ τούτου, στα εν λόγω κράτη μέλη τα τέλη για το 2021 θα ανέρχονται στο επίπεδο του ενιαίου μέγιστου τέλους τερματισμού κλήσεων σταθερής τηλεφωνίας σε επίπεδο Ένωσης
                  18
               .
            
            
               Ο παρών κανονισμός αφορά μόνο τιμολογιακές υποχρεώσεις που επιβάλλονται στους παρόχους υπηρεσιών τερματισμού φωνητικών κλήσεων. Οι μη τιμολογιακές υποχρεώσεις, τις οποίες επιβάλλουν οι εθνικές ρυθμιστικές αρχές στο πλαίσιο της ρύθμισης των αγορών στο έδαφός τους, δεν εμπίπτουν στο πεδίο εφαρμογής του παρόντος κανονισμού. 
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 18.12.2020
            
            
               για τη συμπλήρωση της οδηγίας (ΕΕ) 2018/1972 του Ευρωπαϊκού Κοινοβουλίου και του Συμβουλίου με τον καθορισμό ενιαίου μέγιστου τέλους τερματισμού κλήσεων κινητής τηλεφωνίας σε επίπεδο Ένωσης και ενιαίου μέγιστου τέλους τερματισμού κλήσεων σταθερής τηλεφωνίας σε επίπεδο Ένωσης
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία (ΕΕ) 2018/1972 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη θέσπιση του Ευρωπαϊκού Κώδικα Ηλεκτρονικών Επικοινωνιών
                  19
               , και ιδίως το άρθρο 75 παράγραφος 1,
            
            
               Εκτιμώντας τα ακόλουθα:
            
         
         
            
               (1)Σύμφωνα με το άρθρο 75 παράγραφος 1 της οδηγίας (ΕΕ) 2018/1972, η Επιτροπή πρέπει να καθορίσει, μέσω κατ’ εξουσιοδότηση πράξης, ένα ενιαίο μέγιστο τέλος τερματισμού κλήσεων κινητής τηλεφωνίας και ένα ενιαίο μέγιστο τέλος τερματισμού κλήσεων σταθερής τηλεφωνίας σε επίπεδο Ένωσης προκειμένου να μειωθεί η ρυθμιστική επιβάρυνση για την αντιμετώπιση των προβλημάτων ανταγωνισμού σχετικά με τον τερματισμό φωνητικών κλήσεων χονδρικής με συνεπή τρόπο σε ολόκληρη την Ένωση. Οι αρχές, τα κριτήρια και οι παράμετροι που θα πρέπει να τηρεί η Επιτροπή κατά την έκδοση της κατ’ εξουσιοδότηση πράξης καθορίζονται στο παράρτημα III της εν λόγω οδηγίας.
            
            
               (2)Ο παρών κανονισμός δεν θίγει τις εξουσίες των εθνικών ρυθμιστικών αρχών να ορίζουν τις σχετικές αγορές ανάλογα με τις εθνικές περιστάσεις, να διεξάγουν την τρικριτηριακή δοκιμασία και να επιβάλλουν διορθωτικά μέτρα, εκτός του ελέγχου τιμών, σύμφωνα με το άρθρο 64 παράγραφος 3 και τα άρθρα 67 και 68 του κώδικα. Κατά συνέπεια, οι μη τιμολογιακές υποχρεώσεις οι οποίες επιβάλλονται επί του παρόντος από τις εθνικές ρυθμιστικές αρχές στους φορείς εκμετάλλευσης με σημαντική ισχύ στην αγορά όσον αφορά τις υπηρεσίες τερματισμού σταθερών ή κινητών επικοινωνιών δεν επηρεάζονται από την έναρξη ισχύος του παρόντος κανονισμού και, ως εκ τούτου, θα εξακολουθήσουν να ισχύουν έως την επανεξέτασή τους, σύμφωνα με τους ενωσιακούς και τους εθνικούς κανόνες.
            
            
               (3)Σύμφωνα με την κανονιστική πρακτική, ο αριθμός στον οποίο τερματίζονται κλήσεις κινητής ή σταθερής τηλεφωνίας διαδραματίζει καθοριστικό ρόλο για τη δυνατότητα υποκατάστασης από την πλευρά της ζήτησης και την ανταγωνιστική δυναμική του τερματισμού των φωνητικών κλήσεων και, ως εκ τούτου, αποτελεί το κύριο στοιχείο δημιουργίας μονοπωλίου στις υπηρεσίες τερματισμού που δικαιολογεί την ανάγκη κανονιστικής ρύθμισης. Επομένως, το βασικό κριτήριο για τον ορισμό των υπηρεσιών τερματισμού θα πρέπει να είναι το πεδίο αριθμοδότησης, δηλαδή αν η κλήση γίνεται προς αριθμό κινητής τηλεφωνίας, σε περίπτωση υπηρεσίας τερματισμού κλήσεων κινητής τηλεφωνίας, ή προς άλλα είδη αριθμών, όπως οι γεωγραφικοί αριθμοί και ορισμένοι μη γεωγραφικοί αριθμοί, σε περίπτωση υπηρεσιών τερματισμού κλήσεων σταθερής τηλεφωνίας.
            
            
               (4)Οι υπηρεσίες τερματισμού θα πρέπει να περιλαμβάνουν υπηρεσίες οι οποίες παρέχονται μέσω οιασδήποτε τεχνολογίας χρησιμοποιείται για τον τερματισμό φωνητικών κλήσεων από τον πάροχο των υπηρεσιών τερματισμού, όπως είναι τα δίκτυα 2G, 3G, 4G ή 5G και/ή μέσω ασύρματου δικτύου (WiFi) ή οποιοδήποτε είδος σταθερού δικτύου, ανεξαρτήτως της προέλευσης της κλήσης.
            
            
               (5)Κάθε υπηρεσία τερματισμού, κινητών ή σταθερών επικοινωνιών, συνεπάγεται τη διασύνδεση του δικτύου του φορέα εκμετάλλευσης των υπηρεσιών τερματισμού με τουλάχιστον ένα δίκτυο εκτός του δικού του. Ως εκ τούτου, ως πάροχοι υπηρεσιών τερματισμού φωνητικών κλήσεων θα πρέπει να θεωρούνται εκείνοι οι οποίοι έχουν τον τεχνικό έλεγχο και το νόμιμο δικαίωμα να χρησιμοποιούν τον καλούμενο αριθμό και να δρομολογούν την κλήση στον αποδέκτη.
            
            
               (6)Η υπηρεσία τερματισμού θα πρέπει να εξαιρεί τις συναφείς ευκολίες που μπορεί να επιβάλλονται από ορισμένους φορείς εκμετάλλευσης ή ορισμένα κράτη μέλη για την παροχή υπηρεσιών τερματισμού. Ωστόσο, οι θύρες διασύνδεσης, οι οποίες αποτελούν αντικείμενο ρύθμισης επί του παρόντος σε πολλά κράτη μέλη, αποτελούν ουσιώδη στοιχεία των υπηρεσιών τερματισμού για κάθε φορέα εκμετάλλευσης διότι απαιτείται αυξημένη χωρητικότητα για τη διασύνδεση λόγω της αυξημένης κυκλοφορίας και, επομένως, θα πρέπει να περιλαμβάνονται στον ορισμό της υπηρεσίας τερματισμού. Ο πάροχος υπηρεσιών τερματισμού φωνητικών κλήσεων δεν θα πρέπει να επιβάλλει άλλη χρέωση εκτός των σχετικών τελών που καθορίζονται στον παρόντα κανονισμό για την πλήρη υπηρεσία τερματισμού κλήσης προς χρήστη στο δίκτυό του.
            
            
               (7)Οι υπηρεσίες τερματισμού φωνητικών κλήσεων για κλήσεις προς ορισμένους μη γεωγραφικούς αριθμούς, όπως οι αριθμοί που χρησιμοποιούνται για υπηρεσίες πρόσθετου τέλους, υπηρεσίες χωρίς χρέωση και υπηρεσίες επιμερισμένου κόστους (γνωστές και ως «υπηρεσίες προστιθέμενης αξίας»), δεν λειτουργούν ως «συμβατικές» υπηρεσίες τερματισμού σε περίπτωση μονοπωλίου των φορέων εκμετάλλευσης τερματισμού της κλήσης. Οι πάροχοι των υπηρεσιών αυτών διαθέτουν ορισμένου βαθμού διαπραγματευτική ισχύ και είναι σε θέση να διαπραγματεύονται το τέλος τερματισμού στο πλαίσιο συμφωνίας συμμετοχής στα έσοδα. Ως εκ τούτου, οι πάροχοι υπηρεσιών τερματισμού βρίσκονται αντιμέτωποι με ορισμένους περιορισμούς κατά τον καθορισμό των χρεώσεων για τον τερματισμό κλήσεων προς τους εν λόγω μη γεωγραφικούς αριθμούς, σε αντίθεση με τον τερματισμό κλήσεων προς γεωγραφικούς αριθμούς ή αριθμούς κινητής τηλεφωνίας. Επομένως, ο τερματισμός κλήσεων προς αυτούς τους αριθμούς θα πρέπει να εξαιρείται από το πεδίο εφαρμογής του παρόντος κανονισμού. Τα πεδία αριθμοδότησης που αφορούν ειδικά τις διαμηχανικές (M2M) επικοινωνίες, δεν χρησιμοποιούνται, στην πλειονότητα των περιπτώσεων, για διαπροσωπικές επικοινωνίες, διότι πρόκειται για κίνηση δεδομένων και όχι για κίνηση φωνής. Ως εκ τούτου, δεν θα πρέπει να περιλαμβάνονται στο πεδίο εφαρμογής του παρόντος κανονισμού, το οποίο περιορίζεται στις φωνητικές επικοινωνίες. 
            
            
               (8)Οι υπηρεσίες τερματισμού φωνητικών κλήσεων για κλήσεις προς άλλα είδη μη γεωγραφικών αριθμών, όπως οι αριθμοί που χρησιμοποιούνται για σταθερές νομαδικές υπηρεσίες και για την πρόσβαση σε υπηρεσίες έκτακτης ανάγκης, έχουν τα χαρακτηριστικά μονοπωλίου των υπηρεσιών τερματισμού και παρέχονται σε υποδομές δικτύου σταθερής τηλεφωνίας. Επομένως, θα πρέπει να εμπίπτουν στο πεδίο εφαρμογής του παρόντος κανονισμού και να αντιμετωπίζονται ως υπηρεσίες τερματισμού κλήσεων σταθερής τηλεφωνίας. 
            
            
               (9)Ορισμένες φωνητικές υπηρεσίες που παρέχουν οι φορείς δεν μπορούν να υπαχθούν στην κατηγορία των υπηρεσιών αμιγώς κινητών ή αμιγώς σταθερών επικοινωνιών, αλλά αποτελούν υβριδικές υπηρεσίες. Οι υπηρεσίες σταθερής τηλεφωνίας «οικιακής ζώνης» (home zone) αποτελούν ένα παράδειγμα αυτών των υβριδικών υπηρεσιών, στο πλαίσιο των οποίων οι κλήσεις πραγματοποιούνται συνήθως προς έναν αριθμό σταθερής τηλεφωνίας μέσω δικτύου κινητής. Σύμφωνα με τον ορισμό των υπηρεσιών τερματισμού φωνητικών κλήσεων, στο πλαίσιο του οποίου ο καλούμενος αριθμός αποτελεί το καθοριστικό κριτήριο, αυτές οι υβριδικές υπηρεσίες θα πρέπει να αντιμετωπίζονται ως υπηρεσίες τερματισμού κινητών ή σταθερών επικοινωνιών ανάλογα με τον καλούμενο αριθμό.
            
            
               (10)Τα ρυθμιζόμενα τέλη για τις υπηρεσίες τερματισμού φωνητικών κλήσεων θα πρέπει να εφαρμόζονται σε κλήσεις που προέρχονται από αριθμό ο οποίος περιλαμβάνεται στα εθνικά σχέδια αριθμοδότησης που αντιστοιχούν σε κωδικούς χωρών του προτύπου E.164 για τις γεωγραφικές περιοχές που ανήκουν στο έδαφος της Ένωσης (αριθμοί της Ένωσης) και τερματίζονται σε αυτόν. Ως αριθμοί τρίτων χωρών νοούνται όλοι οι αριθμοί εκτός των αριθμών της Ένωσης. Η συμπερίληψη των κλήσεων που προέρχονται από αριθμούς τρίτων χωρών και τερματίζονται σε αριθμό της Ένωσης, σε περίπτωση που οι φορείς τρίτων χωρών χρεώνουν τέλη τερματισμού τα οποία είναι υψηλότερα από τα ενιαία μέγιστα τέλη τερματισμού φωνητικών κλήσεων σε επίπεδο Ένωσης ή όταν αυτά τα τέλη τερματισμού δεν ρυθμίζονται σύμφωνα με αρχές οικονομικής αποδοτικότητας ισοδύναμες με τις αρχές που καθορίζονται στο άρθρο 75 και στο παράρτημα III του κώδικα, θα έθετε σε κίνδυνο τους στόχους του παρόντος κανονισμού, ιδίως τους στόχους που αφορούν τη διασφάλιση της ολοκλήρωσης της εσωτερικής αγοράς.
            
            
               (11)Ο συνδυασμός χαμηλών ρυθμιζόμενων τελών τερματισμού για κλήσεις που προέρχονται από αριθμούς τρίτων χωρών και τερματίζονται σε αριθμούς της Ένωσης και υψηλών αλλά οικονομικά μη αποδοτικών τελών τερματισμού για κλήσεις προς αριθμούς τρίτων χωρών, θα είχε πιθανώς ως αποτέλεσμα τη διαμόρφωση υψηλότερων τελών τερματισμού για κλήσεις που προέρχονται από αριθμούς της Ένωσης και τερματίζονται σε αριθμούς τρίτων χωρών. Κάτι τέτοιο θα είχε αρνητική επίδραση στα τιμολόγια λιανικής της Ένωσης και τη διάρθρωση του κόστους των φορέων της Ένωσης. Οι διαφορετικοί βαθμοί έκθεσης των φορέων της Ένωσης σε κλήσεις που τερματίζονται από φορείς τρίτων χωρών που επιβάλλουν υψηλά και οικονομικά μη αποδοτικά τέλη τερματισμού θα οδηγούσε σε ανισορροπίες στη διάρθρωση κόστους των φορέων της Ένωσης λόγω παραγόντων οι οποίοι διαφεύγουν από τον έλεγχο των ίδιων των φορέων. Η κατάσταση αυτή θα απέτρεπε ενδεχομένως την εμφάνιση προσφορών λιανικής σε πανευρωπαϊκό επίπεδο που περιλαμβάνουν κλήσεις προς ορισμένους αριθμούς τρίτων χωρών, λόγω υψηλότερων τελών τερματισμού για κλήσεις προς τις χώρες αυτές, εξέλιξη που θα είχε αρνητικές επιπτώσεις στους καταναλωτές και ειδικότερα στις επιχειρήσεις στην Ένωση. Επιπλέον, θα προκαλούσε στρέβλωση του ανταγωνισμού, διότι οι ασύμμετρες επιπτώσεις της έκθεσης σε υψηλά τέλη τερματισμού για κλήσεις που τερματίζονται σε αριθμούς τρίτων χωρών θα συνεπάγονταν τη διαμόρφωση διαφορετικών συνθηκών ανταγωνισμού για τους φορείς της Ένωσης, γεγονός που θα προκαλούσε τελικά με τη σειρά του στρέβλωση της ικανότητας και των κινήτρων για την υλοποίηση επενδύσεων σε ολόκληρη την Ένωση (όσον αφορά τις επενδύσεις στους φορείς και από τους φορείς). Όλες αυτές οι επιπτώσεις θα έρχονταν σαφώς σε αντίθεση με τους στόχους του παρόντος κανονισμού, οι οποίοι αφορούν την προώθηση της ολοκλήρωσης της ενιαίας αγοράς, με την εξάλειψη των στρεβλώσεων μεταξύ των φορέων λόγω τελών τερματισμού που θα υπερέβαιναν κατά πολύ το κόστος.
            
            
               (12)Με στόχο την εφαρμογή των ενιαίων μέγιστων τελών τερματισμού φωνητικών κλήσεων σε επίπεδο Ένωσης κατά τρόπο ανοικτό, διαφανή και χωρίς την εισαγωγή διακρίσεων, και προκειμένου να περιοριστεί ο αποκλεισμός των κλήσεων που προέρχονται από αριθμούς τρίτων χωρών στο απολύτως αναγκαίο για να διασφαλιστεί, αφενός, η επίτευξη των στόχων της εσωτερικής αγοράς και, αφετέρου, η αναλογικότητα, τα τέλη που καθορίζονται στον παρόντα κανονισμό θα πρέπει να εφαρμόζονται σε κλήσεις που προέρχονται από αριθμούς τρίτων χωρών και τερματίζονται σε αριθμούς της Ένωσης όταν τα τέλη τερματισμού που εφαρμόζονται από παρόχους υπηρεσιών τερματισμού φωνητικών κλήσεων τρίτων χωρών σε κλήσεις που προέρχονται από αριθμούς της Ένωσης είναι ίσα ή χαμηλότερα από το επίπεδο των μέγιστων τελών τερματισμού φωνητικών κλήσεων που καθορίζονται στον παρόντα κανονισμό. Κατά τη διάρκεια της μεταβατικής περιόδου του 2021 για τα τέλη τερματισμού κλήσεων σταθερής τηλεφωνίας και κατά τη διάρκεια της σταδιακής μείωσης για τα τέλη τερματισμού κλήσεων κινητής τηλεφωνίας (από το 2021 έως το 2023), τα σχετικά μέγιστα τέλη τερματισμού κινητών επικοινωνιών που θα ενεργοποιήσουν τον εν λόγω μηχανισμό θα είναι αυτά που καθορίζονται στις παραγράφους 2 έως 5 του άρθρου 4 του κανονισμού. Τα σχετικά μέγιστα τέλη τερματισμού σταθερών επικοινωνιών που θα ενεργοποιήσουν τον εν λόγω μηχανισμό το 2021 θα είναι αυτά που καθορίζονται στο άρθρο 5 παράγραφος 2 του κατ᾽ εξουσιοδότηση κανονισμού. Οι πάροχοι υπηρεσιών τερματισμού φωνητικών κλήσεων στην Ένωση θα πρέπει να εφαρμόζουν τα τέλη αυτά με βάση τα τέλη που εφαρμόζονται ή προτείνονται από τους παρόχους υπηρεσιών τερματισμού φωνητικών κλήσεων τρίτων χωρών.
            
            
               (13)Δεδομένου ότι οι πάροχοι υπηρεσιών τερματισμού φωνητικών κλήσεων της Ένωσης μπορεί να μην είναι πάντα σε θέση να γνωρίζουν το επίπεδο του τέλους τερματισμού που εφαρμόζεται από τους φορείς τρίτων χωρών, η παροχή επαληθεύσιμων πληροφοριών που αποδεικνύουν το επίπεδο του προσφερόμενου τέλους τερματισμού θα πρέπει να αποτελούν κανονικά ευθύνη των τελευταίων. Σε περίπτωση που οι πάροχοι υπηρεσιών διαβίβασης (ή άλλοι ενδιάμεσοι) επαναπωλούν υπηρεσίες τερματισμού σε φορείς της Ένωσης, το τέλος τερματισμού που εφαρμόζουν ή προσφέρουν οι εν λόγω πάροχοι υπηρεσιών διαβίβασης θα είναι αυτό που θα καθορίσει αν το τέλος είναι ίσο ή χαμηλότερο από τα μέγιστα τέλη τερματισμού φωνητικών κλήσεων που καθορίζονται στον παρόντα κανονισμό.
            
            
               (14)Σε περίπτωση που οι φορείς τρίτων χωρών χρεώνουν τέλη τερματισμού για κλήσεις που προέρχονται από αριθμούς της Ένωσης και τερματίζονται σε αριθμούς τρίτων χωρών τα οποία είναι υψηλότερα από τα τέλη τερματισμού σε επίπεδο Ένωσης, τα τέλη που ορίζει ο παρών κανονισμός θα πρέπει να εφαρμόζονται επίσης στις κλήσεις που προέρχονται από αριθμούς τρίτων χωρών και τερματίζονται σε αριθμούς της Ένωσης, σε περίπτωση που η Επιτροπή καθορίζει, βάσει των πληροφοριών που παρέχονται στην Επιτροπή από τις εν λόγω τρίτες χώρες, ότι η ρύθμιση των τελών τερματισμού στις χώρες αυτές βασίζεται σε αρχές ισοδύναμες με τις αρχές που καθορίζονται στο άρθρο 75 της οδηγίας (ΕΕ) 2018/1972 και στο παράρτημα III της εν λόγω οδηγίας. Στη συνέχεια, ο κατάλογος των τρίτων χωρών που πληρούν αυτές τις απαιτήσεις θα πρέπει να συμπεριληφθεί στον παρόντα κανονισμό και να επικαιροποιηθεί δεόντως. 
            
            
               (15)Δεδομένου ότι από την προέλευση της κλήσης καθορίζεται αν εφαρμόζονται ή όχι τέλη τερματισμού σε επίπεδο Ένωσης, έχει καίρια σημασία οι φορείς της Ένωσης να μπορούν να προσδιορίζουν τη χώρα προέλευσης του καλούντος. Για τον σκοπό αυτόν, οι φορείς μπορούν να βασίζονται στον κωδικό χώρας στο πλαίσιο της αναγνώρισης καλούσας γραμμής. Προκειμένου να διασφαλίζεται η ορθή εφαρμογή του παρόντος κανονισμού, οι φορείς της Ένωσης θα πρέπει να λαμβάνουν έγκυρη αναγνώριση καλούσας γραμμής για κάθε εισερχόμενη κλήση. Κατά συνέπεια, οι φορείς εκμετάλλευσης της Ένωσης δεν είναι υποχρεωμένοι να εφαρμόζουν τέλη τερματισμού σε επίπεδο Ένωσης για τον τερματισμό κλήσεων σε περίπτωση ελλείπουσας, μη έγκυρης ή ψευδούς αναγνώρισης καλούσας γραμμής. 
            
            
               (16)Προκειμένου να γίνει εκτίμηση του αποδοτικού κόστους τερματισμού μιας φωνητικής κλήσης σε υποθετικό δίκτυο κινητής ή σταθερής τηλεφωνίας στην Ένωση σύμφωνα με τις αρχές που ορίζονται στο άρθρο 75 παράγραφος 1 της οδηγίας (ΕΕ) 2018/1972 και του παραρτήματος III της εν λόγω οδηγίας, τα δύο μοντέλα κόστους, για τον τερματισμό κινητών και σταθερών επικοινωνιών αντίστοιχα, αναπτύχθηκαν λαμβανομένου υπόψη του κόστους σε κάθε κράτος μέλος.
            
            
               (17)Τα μοντέλα κόστους οριστικοποιήθηκαν για τα δίκτυα κινητής και σταθερής τηλεφωνίας με βάση τις παρατηρήσεις και τα σχόλια που υποβλήθηκαν μέσω της διαδικασίας διαβούλευσης σχετικά με το κόστος σε κάθε κράτος μέλος. Δυνάμει του παραρτήματος III της οδηγίας (ΕΕ) 2018/1972, τα μοντέλα κόστους υπολόγισαν τα τέλη με βάση την ανάκτηση του κόστους που επιβαρύνει έναν αποδοτικό φορέα εκμετάλλευσης. Ως εκ τούτου, τα τέλη βασίζονται στο οριακό κόστος παροχής της υπηρεσίας τερματισμού φωνητικών κλήσεων χονδρικής, δηλαδή μόνο το σχετικό με την κυκλοφορία κόστος που θα μπορούσε να αποφευχθεί σε περίπτωση μη παροχής υπηρεσίας τερματισμού φωνητικών κλήσεων χονδρικής.
            
            
               (18)Τα ενιαία μέγιστα τέλη τερματισμού κλήσεων κινητής και σταθερής τηλεφωνίας σε επίπεδο Ένωσης καθορίστηκαν σε συνάρτηση με το αποδοτικό κόστος στη χώρα με το υψηλότερο κόστος, σύμφωνα με τα μοντέλα κόστους που αναπτύχθηκαν από τον σύμβουλο, προκειμένου να διασφαλιστεί η τήρηση της αρχής της ανάκτησης του κόστους σε ολόκληρη την Ένωση, και με τη συμπερίληψη, στη συνέχεια, μικρού περιθωρίου ασφαλείας προκειμένου να αντισταθμιστούν πιθανές ανακρίβειες των μοντέλων κόστους.
            
            
               (19)Τα ενιαία μέγιστα τέλη τερματισμού φωνητικών κλήσεων σε επίπεδο Ένωσης που καθορίζονται στον παρόντα κανονισμό θα πρέπει να τεθούν σε εφαρμογή δύο μήνες μετά την έναρξη ισχύος του, προκειμένου να διασφαλιστεί ότι οι φορείς εκμετάλλευσης έχουν στη διάθεσή τους τον απαραίτητο χρόνο για να προσαρμόσουν τα συστήματα πληροφορικής, τιμολόγησης και λογιστικής και να πραγματοποιήσουν τις απαραίτητες αλλαγές στις συμβάσεις διασύνδεσης.
            
            
               (20)Σε περίπτωση που ο μέσος όρος των ισχυόντων τελών τερματισμού φωνητικών κλήσεων στην Ένωση είναι σαφώς υψηλότερος από τα τέλη που θα επιβληθούν μελλοντικά, δηλαδή από τα ενιαία μέγιστα οικονομικά αποδοτικά τέλη τερματισμού φωνητικών κλήσεων σε επίπεδο Ένωσης που καθορίζονται στον παρόντα κανονισμό, θα πρέπει να εφαρμόζεται περίοδος σταδιακής μείωσης, η οποία αποτελεί κοινή κανονιστική πρακτική. Στις περιπτώσεις αυτές, η περίοδος σταδιακής μείωσης θα πρέπει να παρέχει ένα αποτελεσματικό εργαλείο εξομάλυνσης της εφαρμογής των χαμηλότερων τελών σύμφωνα με την αρχή της αναλογικότητας.
            
         
         
            
               (21)Λαμβανομένου υπόψη του ισχύοντος μέσου όρου των τελών τερματισμού κλήσεων κινητής τηλεφωνίας σε όλα τα κράτη μέλη, θα πρέπει να προβλεφθεί περίοδος σταδιακής μείωσης μέχρι του ενιαίου μέγιστου τέλους τερματισμού κλήσεων κινητής τηλεφωνίας σε επίπεδο Ένωσης. Προκειμένου να επιτευχθεί ισορροπία μεταξύ της ταχείας εφαρμογής και της ανάγκης αποφυγής σοβαρών διαταραχών για τους φορείς εκμετάλλευσης, η σταδιακή μείωση θα πρέπει να αρχίσει σε επίπεδο που προσεγγίζει τον ισχύοντα μέσο όρο των τελών τερματισμού κινητών επικοινωνιών και να μειωθεί σε ετήσια βάση σε βάθος χρόνου τριών ετών, ώστε να ανέλθει στο ενιαίο μέγιστο τέλος τερματισμού κλήσεων κινητής τηλεφωνίας σε επίπεδο Ένωσης το 2024.
            
            
               (22)Ως εκ τούτου, με τον παρόντα κανονισμό θεσπίζεται τριετής περίοδος σταδιακής μείωσης με στόχο να επιτευχθεί το 2024 το οικονομικά αποδοτικό ενιαίο μέγιστο τέλος τερματισμού κλήσεων κινητής τηλεφωνίας. Δεν θα πρέπει να απαιτείται μεταβατική περίοδος το 2021 για τους παρόχους των κρατών μελών που εφαρμόζουν τέλη τα οποία υπερβαίνουν τα ενιαία μέγιστα τέλη τερματισμού κλήσεων κινητής τηλεφωνίας σε επίπεδο Ένωσης, διότι η σταδιακή μείωση εκπληρώνει τον στόχο της εξομάλυνσης των επιπτώσεων από την εφαρμογή του ενιαίου μέγιστου τέλους τερματισμού κλήσεων κινητής τηλεφωνίας σε επίπεδο Ένωσης.
            
            
               (23)Σε ορισμένα κράτη μέλη, τα ισχύοντα ρυθμιζόμενα μέγιστα τέλη τερματισμού κλήσεων κινητής τηλεφωνίας είναι χαμηλότερα από τα τέλη τερματισμού κλήσεων κινητής τηλεφωνίας που καθορίζονται για τα έτη 2021, 2022 και 2023, ως αποτέλεσμα της σταδιακής μείωσης, και προσεγγίζουν το ενιαίο μέγιστο τέλος τερματισμού κινητών επικοινωνιών που ισχύει σε ολόκληρη την Ένωση. Προκειμένου να αποφευχθούν ενδεχόμενες αυξήσεις στις τιμές λιανικής στα εν λόγω κράτη μέλη, οι οποίες προκύπτουν από την προσωρινή αύξηση των ρυθμιζόμενων τελών τερματισμού κινητών επικοινωνιών, θα πρέπει να προβλέπεται η δυνατότητα συνέχισης της εφαρμογής των ισχυόντων ρυθμιζόμενων τελών τερματισμού κλήσεων κινητής τηλεφωνίας σε εκείνα τα κράτη μέλη έως το έτος κατά το οποίο το μέγιστο τέλος τερματισμού κινητών επικοινωνιών που καθορίζεται στον παρόντα κανονισμό για το συγκεκριμένο έτος βρίσκεται σε επίπεδο ίσο ή κατώτερο από τα ισχύοντα τέλη τερματισμού των εν λόγω κρατών μελών για το συγκεκριμένο έτος. 
            
            
               (24)Δεδομένου ότι η διαφορά μεταξύ του μέσου όρου των ισχυόντων τελών τερματισμού σταθερών επικοινωνιών και του ενιαίου μέγιστου τέλους τερματισμού κλήσεων σταθερής τηλεφωνίας σε επίπεδο Ένωσης που καθορίζεται στον παρόντα κανονισμό είναι μικρότερη από τη διαφορά των τελών τερματισμού κινητών επικοινωνιών, δεν θα πρέπει να απαιτείται σταδιακή μείωση στην περίπτωση του τερματισμού κλήσεων σταθερής τηλεφωνίας. Ωστόσο, η χορήγηση μεταβατικής περιόδου σε ορισμένα κράτη μέλη θα πρέπει να είναι κατάλληλη για τη διασφάλιση της ομαλής μετάβασης στο ενιαίο μέγιστο τέλος τερματισμού κλήσεων σταθερής τηλεφωνίας σε επίπεδο Ένωσης και την αποφυγή περιττών καθυστερήσεων στην εφαρμογή του.
            
            
               (25)Με βάση τα ισχύοντα επίπεδα τελών τερματισμού σταθερών επικοινωνιών σε ορισμένα κράτη μέλη και το επίπεδο του ενιαίου μέγιστου τέλους τερματισμού κλήσεων σταθερής τηλεφωνίας σε επίπεδο Ένωσης που καθορίζεται στον παρόντα κανονισμό, η χορήγηση μεταβατικής περιόδου σε ορισμένα κράτη μέλη είναι δικαιολογημένη. Η μεταβατική περίοδος θα πρέπει να αρχίσει την ημερομηνία έναρξης ισχύος του παρόντος κανονισμού και να λήξει στις 31 Δεκεμβρίου 2021. Κατά τη διάρκεια της μεταβατικής περιόδου, στα ενδιαφερόμενα κράτη μέλη μπορούν να εφαρμόζονται ειδικά τέλη, τα οποία θα διαφέρουν από το ενιαίο μέγιστο τέλος τερματισμού κλήσεων σταθερής τηλεφωνίας σε επίπεδο Ένωσης.
            
            
               (26)Στα κράτη μέλη στα οποία τα ισχύοντα τέλη τερματισμού κλήσεων σταθερής τηλεφωνίας είναι σαφώς υψηλότερα από το ενιαίο μέγιστο τέλος τερματισμού κλήσεων σταθερής τηλεφωνίας σε επίπεδο Ένωσης, η χορήγηση μεταβατικής περιόδου για τη σταδιακή προσαρμογή των εν λόγω τελών είναι δικαιολογημένη. Σε όλα τα κράτη μέλη, εκτός από δύο στα οποία τα ισχύοντα τέλη τερματισμού κλήσεων σταθερής τηλεφωνίας υπερβαίνουν τα 0,0875 EUR (το ενιαίο μέγιστο τέλος τερματισμού κλήσεων σταθερής τηλεφωνίας σε επίπεδο Ένωσης συν 25 %), το μέγιστο τέλος τερματισμού κλήσεων σταθερής τηλεφωνίας το 2021 θα πρέπει να είναι ίσο προς τα ισχύοντα τέλη τους μειωμένα κατά 20 %. Στην Πολωνία και τη Φινλανδία, οι οποίες δεν τηρούν μέχρι στιγμής τις αρχές της σύστασης 2009/396/ΕΚ
                  20
                της Επιτροπής και εφαρμόζουν επί του παρόντος πολύ υψηλά τέλη τερματισμού σταθερών επικοινωνιών, μια μείωση κατά 20 % δεν θα αποτελούσε επαρκές βήμα προς την κατεύθυνση του ενιαίου μέγιστου τέλους τερματισμού κλήσεων σταθερής τηλεφωνίας σε επίπεδο Ένωσης. Επομένως, το τέλος που θα εφαρμόζεται στις χώρες αυτές κατά τη μεταβατική περίοδο θα πρέπει να ισούται με το τέλος που εφαρμόζεται στο κράτος μέλος με την υψηλότερη τιμή κατά τη διάρκεια της μεταβατικής περιόδου, εξαιρουμένων των εν λόγω δύο κρατών μελών. Δεν θα πρέπει να θεσπιστεί μεταβατική περίοδος για τα υπόλοιπα κράτη μέλη στα οποία τα ισχύοντα τέλη τερματισμού σταθερών επικοινωνιών είναι χαμηλότερα από το ενιαίο μέγιστο τέλος τερματισμού κλήσεων σταθερής τηλεφωνίας σε επίπεδο Ένωσης ή στα οποία μια μείωση κατά 20 % θα είχε ως αποτέλεσμα τη διαμόρφωση των τελών σε επίπεδο ίσο ή χαμηλότερο από το ενιαίο μέγιστο τέλος τερματισμού κλήσεων σταθερής τηλεφωνίας σε επίπεδο Ένωσης.
            
            
               (27)Ζητήθηκε η γνώμη του Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες, σύμφωνα με το άρθρο 75 παράγραφος 1 της οδηγίας (ΕΕ) 2018/1972, ο οποίος και γνωμοδότησε στις 15 Οκτωβρίου 2020.
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               1.Ο παρών κανονισμός καθορίζει ενιαίο μέγιστο τέλος τερματισμού κλήσεων κινητής τηλεφωνίας σε επίπεδο Ένωσης και ενιαίο μέγιστο τέλος τερματισμού κλήσεων σταθερής τηλεφωνίας σε επίπεδο Ένωσης, τα οποία πρέπει να χρεώνουν οι πάροχοι υπηρεσιών τερματισμού φωνητικών κλήσεων χονδρικής για την παροχή υπηρεσιών τερματισμού κλήσεων κινητής και σταθερής τηλεφωνίας.
            
            
               2.Ο παρών κανονισμός δεν θίγει τις εξουσίες των εθνικών ρυθμιστικών αρχών σύμφωνα με το άρθρο 64 παράγραφος 3 και τα άρθρα 67 και 68 της οδηγίας (ΕΕ) 2018/1972.
            
            
               3.Τα άρθρα 4 και 5 ισχύουν για κλήσεις που προέρχονται από αριθμούς της Ένωσης και τερματίζονται σε αυτούς.
            
            
               4.Τα άρθρα 4 και 5 ισχύουν επίσης για κλήσεις που προέρχονται από αριθμούς τρίτων χωρών και τερματίζονται σε αριθμούς της Ένωσης όταν πληρούται μία από τις δύο ακόλουθες προϋποθέσεις:
            
            
               α)όταν πάροχος υπηρεσιών τερματισμού φωνητικών κλήσεων σε τρίτη χώρα εφαρμόζει σε κλήσεις που προέρχονται από αριθμούς της Ένωσης τέλη τερματισμού κλήσεων κινητής ή σταθερής τηλεφωνίας ίσα ή χαμηλότερα από τα μέγιστα τέλη τερματισμού που καθορίζονται στα άρθρα 4 ή 5 αντίστοιχα για τον τερματισμό κλήσεων κινητής ή σταθερής τηλεφωνίας, για κάθε έτος και κάθε κράτος μέλος, με βάση τα τέλη που εφαρμόζουν ή προτείνουν οι πάροχοι υπηρεσιών τερματισμού φωνητικών κλήσεων τρίτων χωρών σε παρόχους υπηρεσιών τερματισμού φωνητικών κλήσεων της Ένωσης· ή
            
            
               β)όταν:
            
            
               α)η Επιτροπή κρίνει ότι, με βάση τις πληροφορίες τρίτης χώρας, τα τέλη τερματισμού φωνητικών κλήσεων για κλήσεις που προέρχονται από αριθμούς της Ένωσης και τερματίζονται σε αριθμούς της εν λόγω τρίτης χώρα ρυθμίζονται σύμφωνα με αρχές ισοδύναμες με τις αρχές που καθορίζονται στο άρθρο 75 της οδηγίας (ΕΕ) 2018/1972 και στο παράρτημα III της εν λόγω οδηγίας· και
            
            
               β)η τρίτη χώρα παρατίθεται στο παράρτημα του παρόντος κανονισμού.
            
            
               5.Τα άρθρα 4 και 5 νοούνται ως ανά λεπτό χρεώσεις (χωρίς ΦΠΑ) και χρεώνονται ανά δευτερόλεπτο.
            
            
               Άρθρο 2
            
            
               1.Για τους σκοπούς του παρόντος κανονισμού, ισχύουν οι ακόλουθοι ορισμοί:
            
         
         
            
               α)«υπηρεσία τερματισμού κλήσεων κινητής τηλεφωνίας»: η υπηρεσία χονδρικής που απαιτείται για τον τερματισμό κλήσεων προς αριθμούς κινητής τηλεφωνίας οι οποίοι αποτελούν δημόσια εκχωρούμενους πόρους αριθμοδότησης, και συγκεκριμένα αριθμούς από εθνικά σχέδια αριθμοδότησης, που παρέχεται από παρόχους οι οποίοι μπορούν να ελέγχουν τον τερματισμό και να καθορίζουν τα τέλη τερματισμού για κλήσεις προς αυτούς τους αριθμούς, όταν υπάρχει διασύνδεση με τουλάχιστον ένα δίκτυο, ανεξαρτήτως της χρησιμοποιούμενης τεχνολογίας, συμπεριλαμβανομένων των θυρών διασύνδεσης·
            
            
               β)«υπηρεσία τερματισμού κλήσεων σταθερής τηλεφωνίας»: η υπηρεσία χονδρικής που απαιτείται για τον τερματισμό κλήσεων προς γεωγραφικούς και μη γεωγραφικούς αριθμούς που χρησιμοποιούνται για σταθερές νομαδικές υπηρεσίες και για την πρόσβαση σε υπηρεσίες έκτακτης ανάγκης, οι οποίοι αποτελούν δημόσια εκχωρούμενους πόρους αριθμοδότησης, και συγκεκριμένα αριθμούς από εθνικά σχέδια αριθμοδότησης, που παρέχεται από παρόχους οι οποίοι μπορούν να ελέγχουν τον τερματισμό και να καθορίζουν τα τέλη τερματισμού για κλήσεις προς αυτούς τους αριθμούς, όταν υπάρχει διασύνδεση με τουλάχιστον ένα δίκτυο, ανεξαρτήτως της χρησιμοποιούμενης τεχνολογίας, συμπεριλαμβανομένων των θυρών διασύνδεσης·
            
            
               γ)«αριθμός της Ένωσης»: αριθμός από τα εθνικά σχέδια αριθμοδότησης τα οποία αντιστοιχούν σε κωδικούς χωρών του προτύπου E.164 για τις γεωγραφικές περιοχές που ανήκουν στο έδαφος της Ένωσης.
            
            
               Άρθρο 3
            
            
               1.Ο πάροχος υπηρεσιών τερματισμού κλήσεων κινητής ή σταθερής τηλεφωνίας δεν χρεώνει τέλος υψηλότερο από το σχετικό μέγιστο τέλος τερματισμού φωνητικών κλήσεων για την υπηρεσία τερματισμού κλήσης προς τελικό χρήστη στο δίκτυό του, όπως προβλέπεται στα άρθρα 4 και 5.
            
            
               2.Σε περίπτωση που τα τέλη τερματισμού φωνητικών κλήσεων καθορίζονται επί του παρόντος σε νόμισμα διαφορετικό από το ευρώ, τα μέγιστα τέλη τερματισμού κλήσεων κινητής και σταθερής τηλεφωνίας, σύμφωνα με το άρθρο 4 παράγραφοι 1, 2, 4 και 5 και το άρθρο 5 παράγραφος 1, μετατρέπονται στο εθνικό νόμισμα με την εφαρμογή του μέσου όρου των συναλλαγματικών ισοτιμιών αναφοράς που θα δημοσιεύσει η Ευρωπαϊκή Κεντρική Τράπεζα στην Επίσημη Εφημερίδα της Ευρωπαϊκής Ένωσης την 1η Ιανουαρίου, την 1 Φεβρουαρίου και την 1η Μαρτίου 2021.
            
            
               3.Τα μέγιστα τέλη τερματισμού κλήσεων κινητής και σταθερής τηλεφωνίας που εκφράζονται σε νομίσματα διαφορετικά από το ευρώ αναθεωρούνται ετησίως και επικαιροποιούνται έως την 1η Ιανουαρίου κάθε έτους, με βάση τον πλέον πρόσφατο μέσο όρο των συναλλαγματικών ισοτιμιών αναφοράς που δημοσιεύει η Ευρωπαϊκή Κεντρική Τράπεζα στην Επίσημη Εφημερίδα της Ευρωπαϊκής Ένωσης την 1η Σεπτεμβρίου, την 1η Οκτωβρίου και την 1η Νοεμβρίου.
            
            
               Άρθρο 4
            
            
               1.Το ενιαίο μέγιστο τέλος τερματισμού κλήσεων κινητής τηλεφωνίας σε επίπεδο Ένωσης ορίζεται σε 0,2 EUR ανά λεπτό.
            
            
               2.Κατά παρέκκλιση από την παράγραφο 1, οι πάροχοι υπηρεσιών τερματισμού κλήσεων κινητής τηλεφωνίας μπορούν να εφαρμόζουν τα ακόλουθα μέγιστα τέλη τερματισμού κλήσεων κινητής τηλεφωνίας:
            
            
               α)από την [1η ημέρα του τρίτου μήνα από την έναρξη ισχύος] έως τις 31 Δεκεμβρίου 2021, στα κράτη μέλη, εκτός από εκείνα που αναφέρονται στην παράγραφο 3: 0,7 EUR ανά λεπτό·
            
            
               β)από την 1η Ιανουαρίου 2022 έως τις 31 Δεκεμβρίου 2022, στα κράτη μέλη, εκτός από εκείνα που αναφέρονται στην παράγραφο 4: 0,55 EUR ανά λεπτό·
            
            
               γ)από την 1η Ιανουαρίου 2023 έως τις 31 Δεκεμβρίου 2023, στα κράτη μέλη, εκτός από εκείνα που αναφέρονται στην παράγραφο 5: 0,4 EUR ανά λεπτό.
            
            
               3.Κατά παρέκκλιση από την παράγραφο 1, από την [1η ημέρα του τρίτου μήνα μετά την έναρξη ισχύος] έως τις 31 Δεκεμβρίου 2021, οι πάροχοι υπηρεσιών τερματισμού κλήσεων κινητής τηλεφωνίας μπορούν να εφαρμόζουν τα ακόλουθα μέγιστα τέλη τερματισμού κλήσεων κινητής τηλεφωνίας στα εξής κράτη μέλη: 
            
            
               α)0,045 HRK ανά λεπτό στην Κροατία· 
            
            
               β)0,20 EUR ανά λεπτό στην Κύπρο· 
            
            
               γ)0,0385 DKK ανά λεπτό στη Δανία· 
            
            
               δ)0,622 EUR ανά λεπτό στην Ελλάδα· 
            
            
               ε)1,71 HUF ανά λεπτό στην Ουγγαρία· 
            
            
               στ)0,43 EUR ανά λεπτό στην Ιρλανδία· 
            
         
         
            
               ζ)0,67 EUR ανά λεπτό στην Ιταλία·
            
            
               η)0,4045 EUR ανά λεπτό στη Μάλτα· 
            
            
               θ)0,581 EUR ανά λεπτό στις Κάτω Χώρες· 
            
            
               ι)0,36 EUR ανά λεπτό στην Πορτογαλία· 
            
            
               ια)0,64 EUR ανά λεπτό στην Ισπανία· 
            
            
               ιβ)0,0216 SEK ανά λεπτό στη Σουηδία.
            
            
               4.Κατά παρέκκλιση από την παράγραφο 1, από την 1η Ιανουαρίου 2022 έως τις 31 Δεκεμβρίου 2022, οι πάροχοι υπηρεσιών τερματισμού κλήσεων κινητής τηλεφωνίας μπορούν να εφαρμόζουν τα ακόλουθα μέγιστα τέλη τερματισμού κλήσεων κινητής τηλεφωνίας στα εξής κράτη μέλη: 
            
            
               α)0,20 EUR ανά λεπτό στην Κύπρο· 
            
            
               β)0,52 EUR ανά λεπτό στη Δανία· 
            
            
               γ)0,47 EUR ανά λεπτό στην Ουγγαρία· 
            
            
               δ)0,43 EUR ανά λεπτό στην Ιρλανδία· 
            
            
               ε)0,40 EUR ανά λεπτό στη Μάλτα· 
            
            
               στ)0,36 EUR ανά λεπτό στην Πορτογαλία·
            
            
               ζ)0,21 EUR ανά λεπτό στη Σουηδία.
            
            
               5.Κατά παρέκκλιση από την παράγραφο 1, από την 1η Ιανουαρίου 2023 έως τις 31 Δεκεμβρίου 2023, οι πάροχοι υπηρεσιών τερματισμού κλήσεων κινητής τηλεφωνίας μπορούν να εφαρμόζουν τα ακόλουθα μέγιστα τέλη τερματισμού κλήσεων κινητής τηλεφωνίας στα εξής κράτη μέλη: 
            
            
               α)0,20 EUR ανά λεπτό στην Κύπρο· 
            
            
               β)0,36 EUR ανά λεπτό στην Πορτογαλία·
            
            
               γ)0,21 EUR ανά λεπτό στη Σουηδία.
            
            
               Άρθρο 5
            
            
               1.Το ενιαίο μέγιστο τέλος τερματισμού κλήσεων σταθερής τηλεφωνίας σε επίπεδο Ένωσης ορίζεται σε 0,07 EUR ανά λεπτό. 
            
         
         
            
               2.Κατά παρέκκλιση από την παράγραφο 1, από την [1η ημέρα του τρίτου μήνα μετά την έναρξη ισχύος] έως τις 31 Δεκεμβρίου 2021, οι πάροχοι υπηρεσιών τερματισμού κλήσεων σταθερής τηλεφωνίας μπορούν να εφαρμόζουν τα ακόλουθα μέγιστα τέλη τερματισμού κλήσεων σταθερής τηλεφωνίας στα εξής κράτη μέλη: 
            
            
               α)0,089 EUR ανά λεπτό στην Αυστρία· 
            
            
               β)0,093 EUR ανά λεπτό στο Βέλγιο·
            
            
               γ)0,0057 HRK ανά λεπτό στην Κροατία·
            
            
               δ)0,0264 CZK ανά λεπτό στην Τσεχία·
            
            
               ε)0,111 EUR ανά λεπτό στη Φινλανδία·
            
            
               στ)0,076 EUR ανά λεπτό στη Λετονία·
            
            
               ζ)0,072 EUR ανά λεπτό στη Λιθουανία·
            
            
               η)0,110 EUR ανά λεπτό στο Λουξεμβούργο·
            
            
               θ)0,111 EUR ανά λεπτό στις Κάτω Χώρες·
            
            
               ι)0,0164 PLN ανά λεπτό στην Πολωνία·
            
            
               ια)0,078 EUR ανά λεπτό στη Ρουμανία· 
            
            
               ιβ)0,078 EUR ανά λεπτό στη Σλοβακία.
            
            
               Άρθρο 6
            
            
               1.Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               2.Εφαρμόζεται από την [1η ημέρα του τρίτου μήνα από την έναρξη ισχύος του]. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 18.12.2020
            
            
               
                     
                        
                        Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Οδηγία (ΕΕ) 2018/1972 του Ευρωπαϊκού Κοινοβουλίου και του Συμβουλίου για τη θέσπιση του Ευρωπαϊκού Κώδικα Ηλεκτρονικών Επικοινωνιών (ΕΕ L 321 της 17.12.2018, σ. 36).
               
               
                  
                     (2)
                  
                        Σύσταση της Επιτροπής, της 11ης Φεβρουαρίου 2003, για τις αγορές προϊόντων και υπηρεσιών στον τομέα των ηλεκτρονικών επικοινωνιών που επιδέχονται εκ των προτέρων ρύθμιση σύμφωνα με την οδηγία 2002/21/EΚ του Ευρωπαϊκού Κοινοβουλίου και του Συμβουλίου σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (2003/311/ΕΚ) (ΕΕ L 114/45 της 8.5.2003).
               
               
                  
                     (3)
                  
                        Σύσταση της Επιτροπής, της 17ης Δεκεμβρίου 2007, αναφορικά με σχετικές αγορές προϊόντων και υπηρεσιών στον τομέα των ηλεκτρονικών επικοινωνιών, οι οποίες επιδέχονται εκ των προτέρων κανονιστική ρύθμιση, σύμφωνα με την οδηγία 2002/21/ΕΚ του Ευρωπαϊκού Κοινοβουλίου και του Συμβουλίου σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (2007/879/EΚ) (ΕΕ L 344/65 της 28.12.2007).
               
               
                  
                     (4)
                  
                        Σύσταση της Επιτροπής, της 9ης Οκτωβρίου 2014, σχετικά με σημαντικές αγορές προϊόντων και υπηρεσιών στον τομέα των ηλεκτρονικών επικοινωνιών, οι οποίες επιδέχονται εκ των προτέρων κανονιστική ρύθμιση, σύμφωνα με την οδηγία 2002/21/ΕΚ του Ευρωπαϊκού Κοινοβουλίου και του Συμβουλίου σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (2014/710/EΕ) (ΕΕ L 295/79 της 11.10.2014). 
               
               
                  
                     (5)
                  
                        Σύσταση 2009/396/ΕΚ της Επιτροπής, της 7ης Μαΐου 2009, σχετικά με την κανονιστική ρύθμιση των τελών τερματισμού σταθερών και κινητών επικοινωνιών στην ΕΕ (σύσταση για τα τέλη τερματισμού), (ΕΕ L 124 της 20.5.2009, σ. 67).
               
               
                  
                     (6)
                  
                        Οδηγία 2002/19/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με την πρόσβαση σε δίκτυα ηλεκτρονικών επικοινωνιών και συναφείς ευκολίες, καθώς και με τη διασύνδεσή τους (οδηγία για την πρόσβαση), (ΕΕ L 108 της 24.4.2002, σ. 7), όπως τροποποιήθηκε από την οδηγία 2009/140/EΚ, (ΕΕ L 337 της 18.12.2009, σ. 37).
               
               
                  
                     (7)
                  
                        Σύμφωνα με τη γνήσια μέθοδο BU-LRIC, η κοστολόγηση υπηρεσιών τερματισμού κλήσεων χονδρικής σε αγορές σταθερών και κινητών επικοινωνιών θα πρέπει να επιτρέπει μόνο την ανάκτηση του κόστους που θα αποφεύγονταν εάν μια υπηρεσία τερματισμού κλήσεων χονδρικής δεν παρεχόταν πλέον σε τρίτους.
               
               
                  
                     (8)
                  
                        Έγγραφο εργασίας των υπηρεσιών της Επιτροπής, Evaluation Report on the Commission’s 2009 Recommendation on Termination Rates (Recommendation 2009/396/EC) {SWD(2018) 464 final}. 
                  https://ec.europa.eu/newsroom/dae/document.cfm?doc_id=57662
                   
               
               
                  
                     (9)
                  
                        Συνοπτική έκθεση και οι πλήρεις απαντήσεις της δημόσιας διαβούλευσης δημοσιεύτηκαν στις 11 Δεκεμβρίου 2019· είναι διαθέσιμες στην ακόλουθη διεύθυνση: 
                  https://ec.europa.eu/digital-single-market/en/news/summary-report-public-consultation-voice-call-termination-rates
                   
                        Συνοπτική έκθεση δημοσιεύτηκε στις 13 Ιουνίου 2020· είναι διαθέσιμη στην ακόλουθη διεύθυνση: 
                  https://ec.europa.eu/digital-single-market/en/news/synopsis-report-open-consultation-setting-maximum-union-wide-voice-termination-rates
                   
               
               
                  
                     (10)
                  
                        Τα πρακτικά της 1ης συνεδρίασης της ομάδας εμπειρογνωμόνων είναι διαθέσιμα 
                  εδώ
                  .
               
               
                  
                     (11)
                  
                        Τα πρακτικά της 2ης συνεδρίασης της ομάδας εμπειρογνωμόνων είναι διαθέσιμα 
                  εδώ
                  .
               
               
                  
                     (12)
                  
                        Βλ. 
                  https://ec.europa.eu/info/law/better-regulation/have-your-say/initiatives/1958-Voice-call-termination-rates-in-the-EU-Eurorates-
                   
               
               
                  
                     (13)
                  
                        Μελέτη SMART 2017/0091: «Assessment of the cost of providing mobile telecom services in the EU/EEA countries», Axon Partners Group Consulting· δημοσιεύτηκε στις 24 Ιουλίου 2019 και είναι διαθέσιμη 
                  εδώ
                  .
               
               
                  
                     (14)
                  
                        Μελέτη (SMART 2018/0014): «Assessment of the cost of providing wholesale voice call termination services on fixed networks in the EU/EEA countries»· δημοσιεύτηκε στις 26 Νοεμβρίου 2019 και είναι διαθέσιμη 
                  εδώ
                  .
               
               
                  
                     (15)
                  
                        Από τις 31 χώρες της ΕΕ/του ΕΟΧ που είχαν συμπεριληφθεί αρχικά, λόγω διαθέσιμων δεδομένων, δημιουργήθηκαν μόνο 28 μοντέλα κόστους. Η Ισλανδία, το Λιχτενστάιν και το Λουξεμβούργο αποφάσισαν να μη συμμετάσχουν στη διαδικασία συλλογής δεδομένων για το μοντέλο κόστους των κινητών δικτύων. Η Φινλανδία, η Ισλανδία και το Λιχτενστάιν δεν έλαβαν μέρος στη διαδικασία συλλογής δεδομένων για το μοντέλο κόστους των σταθερών δικτύων.
               
               
                  
                     (16)
                  
                        Όσον αφορά το μοντέλο κόστους για τα κινητά δίκτυα, στη διευθύνουσα επιτροπή συμμετείχαν επίσης μέλη από την ομάδα εργασίας εμπειρογνωμόνων του BEREC για θέματα περιαγωγής, δεδομένου ότι το μοντέλο κόστους για τα κινητά δίκτυα περιλάμβανε επίσης εκτίμηση του κόστους περιαγωγής χονδρικής.
               
               
                  
                     (17)
                  
                        Σύσταση 2009/396/ΕΕ της Επιτροπής, της 7ης Μαΐου 2009, σχετικά με την κανονιστική ρύθμιση των τελών τερματισμού σταθερών και κινητών επικοινωνιών στην ΕΕ (ΕΕ L 124 της 20.5.2009, σ. 67).
               
               
                  
                     (18)
                  
                        Αυτό ισχύει για τη Βουλγαρία, τη Σλοβενία, την Ουγγαρία, τη Γαλλία και την Εσθονία, όπου μια μείωση κατά 20 % θα έχει ως αποτέλεσμα τη διαμόρφωση των τελών στην τιμή των 0,07 EUR ή χαμηλότερα.
               
               
                  
                     (19)
                  
                        ΕΕ L 321 της 17.12.2018, σ. 36.
               
               
                  
                     (20)
                  
                        Σύσταση 2009/396/ΕΕ της Επιτροπής, της 7ης Μαΐου 2009, σχετικά με την κανονιστική ρύθμιση των τελών τερματισμού σταθερών και κινητών επικοινωνιών στην ΕΕ (ΕΕ L 124 της 20.5.2009, σ. 67).
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               Κατάλογος τρίτων χωρών σύμφωνα με το άρθρο 1 παράγραφος 4 στοιχείο β) του παρόντος κανονισμού:
            
            
               1.